Резюме на основните елементи от ГСП от 2022г. 

на ТП ДЛС „Дунав”
индикатор 7.5.1 от Националният стандарт на Република България
Горскостопанският план /ГСП/ на ТП ДЛС „Дунав” е утвърден на 27.01.2025г. от Изпълнителния директор на ИАГ-София, важи за 10 годишен период 

За картна основа са използвани цифровите модели на кадастралната карта, получени от ИАГ, от които е направено и разделянето на горите по собствености.

ГСП се състои от следните части:

1. Том 1 – Обяснителна записка /включваща Инвентаризация, Горскостопански план, План за защита от пожари на горските територии, Защитни горски територии за защита на водите и данни за Защитени зони по Директива Натура 2000 на горските територии и земеделските територии, придобили характеристика на гори на територията на ТП ДЛС “Дунав”,
2. Том 1А – Приложения;

3. Том 1Б – Кратки обяснителни записки по ГСУ;

4. Том 2 – Ловностопански план;

5. Томове  таксационни описания

6. Комплекти карти.
а/ Цели на стопанисването
Разработката е в резултат на извършените теренно-проучвателни работи през лятото и есента на 2021 година, въз основа на които е изготвен нов горскостопански план на стопанството.

В ГСП подробно са анализирани природните условия и типовете горски месторастения в района на стопанството и е изчислен еколого-икономическият ефект от проектирания подходящ за месторастенията бъдещ състав.
В резултат на изводите от състоянието на растителността и насажденията се дава и оценка на типовете горски месторастения и видовете подходящи за всеки тип месторастене за в бъдеще.

Целта на настоящия ГСП е с направения анализ на типовете месторастения и продуктивната им възможност, насоките на стопанисването на насажденията да бъдат такива, че да се осигури максимален производствен ефект, както по количество, така и по качество на добиваните сортименти. Наред с това с определянето на видовете подходящи за всеки тип месторастене в най-кратки срокове ще се увеличи продуктивността на гората от единица горска площ, ще се подобрят защитните, водоохранни, водорегулиращи, здравни и други специални функции на насажденията.
В административно отношение ТП ДЛС “Дунав” се числи към СЦДП Габрово и е разположено в териториалния обхват за контрол на Регионална дирекция по горите (РДГ) Русе.
ТП ДЛС „Дунав”, като териториално поделение на Северноцентрално държавно предприятие, осъществява функциите на държавното предприятие в определения му обхват на дейност, а именно:

· изпълнение на горскостопанския план за горските територии – държавна собственост;

· изпълнение на ловностопанския план; 

· изпълнение на поддържащи и/или възстановителни дейности в горски територии – държавна собственост, предвидени в планове за управление на защитени територии; 

· организиране и провеждане на мероприятия по защита на горските територии – държавна собственост;

· организиране и провеждане на противоерозионни мероприятия; 

· поддържане разнообразието на екосистемите и опазване на биологичното разнообразие в тях;

· организиране и възлагане на проектирането и строителството в горите и земите в горските територии – държавна собственост;

· създаване на нови гори върху земеделски територии;

· опазване на горските територии – държавна собственост;

· предоставяне и извършване на обществени услуги.

То организира и провежда противопожарни мероприятия в горските територии. 

Държавното ловно стопанство извършва стопанисване и ползване на дивеча в държавните ловностопански райони на територията на ДЛС „Дунав” в случаите и по реда, определени в Закона за лова и опазване на дивеча. Поддържа разнообразието на екосистемите и опазване на биологичното разнообразие в тях.

Държавното ловно стопанство управлява горите от държавните горски територии, извършва организиране и провеждане на лесозащитни и противоерозионни мероприятия в тях. 

То осъществява организиране и възлагане на проектирането и строителството в горите и земите в горските територии. Създава нови гори върху земеделски територии. 

Държавното ловно стопанство осъществява опазването на горските територии и опазване на дивеча и рибното богатство. То може да осъществява и други дейности, в т. ч. туристическа, рекламна и външнотърговска дейност.

б/ Описание на горските ресурси, екологичните ограничения, ползване и собственост на земите, социално-икономическите  условия, както и профила на прилежащите територии
Държавно ловно стопанство "Дунав" - гр. Русе е разположено в източната част на Дунавската равнина. Горите и горските площи обхващат платовидните била и склоновете на най-северните разклонения на Поповско-Разградските и Самуиловските височини. Те са много разпръснати и образуват малки комплекси, разделени от обширни земеделски територии. Територията на стопанството има неправилна форма с дължина от североизток на югозапад около 62 км и широчина от югоизток на северозапад - около 36 км. Отделно от тази територия, на запад е разположен остров Батин.

Държавно ловно стопанство "Дунав" има изразено равнинен характер. Близо 60 % от площта на дървопроизводителната площ е заета от терени с равни и полегати наклони (от 0 до 10°), а едва 12.0 % - от стръмни и много стръмни терени. 
Разпределение на ДЪРВОПРОИЗВОДИТЕЛНАТА

ПЛОЩ по НАДМОРСКА ВИСОЧИНА

--------------------------------------

Надморска височина    Площ-ха        %

--------------------------------------

    1 -    50         2739.1    12.9
   51 -   100         4080.1    19.3
  101 -   150         4855.8    23.0
  151 -   200         8757.1    41.5
  201 -   250          461.1     2.2
  251 -   300          169.7     0.8
  301 -   350           55.7     0.3

--------------------------------------

ОБЩО                  22532.9   100.0

--------------------------------------

Разпределение на площта по собственост е както следва:
	1.  Държавна                                    - 15285.4 ха  -  67.8 

2.  Общинска                                    -  5132.1 ха  -  22.8 

3.  Частна                                      -  1751.5 ха  -   7.8 

4.  На юридически лица                          -   293.5 ха  -   1.3 

5.  Съсобственост                              -     23.1 ха  -   0,1  

6.  чл19 от ЗСПЗЗ                              -     47.3 ха  -   0,2  




	   Всичко:                                      - 22532.9 ха  - 100.0 


Държавните гори заемат най-голям дял – 67.8 % от общата площ,  като не е малък е и делът на общинските и частните гори, съответно: 22.8 % и 7.8 %.
 в/ Описание на лесовъдските и/или други системи за управление, базирани на екологията на въпросната гора и информация от инвентаризацията на ресурсите

Според горско-растителното райониране Н Р. България (по проф. Б. Захариев, проф. Виктор Донов и колектив) стопанството се намира в Мизийската горско-растителна област (М), подобласт Лудогорие (Л), в долния равнинно-хълмист и хълмисто-предпланински пояс на дъбовите гори (М-1), с подпояс на заливните и крайречни гори (0-600 м н.в. - М-1-1) и подпояс на равнинно-хълмистите дъбови гори (0-400 м н.в. - М-1-2
г/ Описание и обосновка на планираните горскостопански мероприятия с лесовъдската и екологичната им логика, върху която са основани 
Основния приоритет при управлението на горите е тяхното устойчиво стопанисване и ползване. Тук влизат както ползването на горите и техните материални ресурси (основни и странични/специални ползвания), така и проблемите, свързани с опазването и организацията на дейностите в горите и взаимодействията между собственици, стопани и ползватели.

Основната цел е горите да се стопанисват устойчиво, като се използват щадящи горскодървесната растителност лесовъдски системи и практики, осигуряващи трайно задоволяване на нуждите на обществото от дървесни и недървесни ресурси.

В горите на ТП ДЛС „Дунав” са проектирани следните видове сечи: възобновителни (съобразно възприетите турнуси по стопански класове), отгледни и санитарни.

Първостепенна задача при проектирането на възобновителните сечи е да се създадат условия за семенното възобновяване на насажденията в превръщателните стопански класове, увеличаване на продуктивността и подобряване на състоянието им и отглеждане на млади семенни дървета.

Проектираните отгледни сечи целят регулиране на състава, произхода и растежа на насаждението, селекция на дърветата, подобряване на защитните и рекреационни функции, подобряване на здравословното състояние и устойчивост на насажденията, съкращаване срока за производство на едра строителна дървесина, намаляване риска от пожари. Интензивността и повторяемостта им е избрана в зависимост от състава, възрастта и състоянието на насажденията.

Санитарни сечи са проектирани при установяване на повреди в насажденията, причинени от биотични или абиотични фактори.

 Възобновителни сечи

Съобразно биологическите особености на дървесните видове, типовете месторастения, състоянието на насажденията, хода на възобновяването и целта на стопанисването е предвидено да се проведат следните видове възобновителни сечи: постепенно – котловинна, краткосрочно-постепенна,  гола и гола за ловностопански мероприятия.

Постепенно-котловинна сеч
 Предвидена е във всички стопански класове с изключение на Акациев и Тополов, върху обща площ 1171,8 ха, което представлява 26.4% от площта на всички възобновителни сечи. При тази сеч се разчита на естественото възобновяване, като възобновителният период е 15-20 години. Задействаните насаждения са с неравномерен строеж и групов характер на наличния подраст. Интензивността е 25-30%, като конкретния процент за всяко насаждение е посочен в работния План за сечите и залесяванията.

Постепенна сеч
Предвидена е основно в Церовия стопански клас за превръщане – ЦП, но така също и в СмСрНП,  ЦВП,  И и БлСрНП. Общата площ на насажденията за постепенна сеч е 19.9  ха, т.е. 0.4 % от площта на всички възобновителни сечи. Тази сеч се предвижда в чисти церови, в смесени с преобладание на цер,  в смесени насаждения без преобладаващ дървесвн вид, при които може да се разчита на естественото възобновяване, както и в иглолистни култури определени за възобновителна сеч съгласно „Указания за стопанисване на иглолистните култури извън ареала на естественото им разпространение” - култури причислени към III-та стопанска група, при турнус 30 години Възобновителният период е 15 - 20 години. Съобразно състоянието на насажденията, пълнота​та, количеството и разположението на подрастта, са планирани съответните фази на посте​пенната сеч, с интензивност на ползуване 20 - 40 %, или 100 % (окончателна фаза, като е предвидено и отглеждане на подрастта). фазата на сечта и планирания процент на ползуване за десетилетието за отделните насаждения са посочени в работния план за сечите и залесяванията.

Гола сеч е предвидено да се проведе, както в горите със стопански функции, така и в горите със защитни и специални функции. Общата площ за гола сеч възлиза на 3246.8 ха, което представлява 73.2% от площта на всички възобновителни сечи. Планирана е в Липовите стопански класове, Акациевият и Тополовият стопански класове. При тополовите не се разчита на естествено възобновяване, дървостоите ще се изсекат еднократно и сечищата ще се залесят с подходящи дървесни видове. При липовите и акациевите ще се разчита на издънково възобновяване. 

В тополовите култури в зоната дига-бряг на река Дунав, когато площта на подотдела е над 5.0 ха, сечта е планирана, като „гола на сечища до 50 дка на 2 пъти”. В тези случаи второто изсичане да става минимум три години след залесяване на изсечената част (след приключване на инвентаризацията на новосъздадените култури в освободените площи при първата сеч.) Не са предвиждани други ограничения(чл. 32, ал. 3 от наредбата за сечите), тъй като по цялото протежение на реката в участъка на ловното стопанство, ширината на ивицата дига-бряг е над 50 метра. 

 Отгледни сечи 
С цел регулиране състава на насажденията, повишаване на тяхната продуктивност и устойчивост, използуване на естествения отпад, подържане на добро санитарно състояние и съкращаване срока за производство на технически зряла дървесина, през следващото десетилетие е предвидено да се провеждат отгледни сечи в насаждения с обща площ  1053.3 ха. Заедно с това се постига и повишаване на защитните, водоохранни, здравно- украсни и други функции на гората.

Осветление е планирано в съществуващи несклопени насаждения и култури, с пълнота 0.9-1.0 и с цел регулиране на състава и произхода им. Това са издънкови насаждения за превръщане и в широколистни високостъблени гори в насаждения и култури от липа, цер, червен дъб, ясен и др.. 

Повторяемостта и интензивността на тези сечи ще се определят съобразно конкретните условия и ще се определят от стопанството. Осветленията са планирани само по площ. площ на предвидена за този вид сеч – 29.3 ха. 
Прочистка е предвидено да се проведе в склопени насаждения и култури на възраст до началото на интензивно нарастване на дърветата по височина, с пълнота 0.9-1.0. При неравномерен строеж и при средна пълнота 0.8 е предвидено прочистка в гъстите групи с пълнота 0.9 и 1.0, 
Такива сечи са предвидени в иглолистните култури, в насаждения от широкплистния високостъблен стопански клас, липовите стопански класове, и издънковите стопански класове за превръщане в семенни.

В зависимост от дървесния вид, пълнотата, схемата на създаване, бонитета, типа месторастене, изложението и наклона на терена, интензивността на сечта е от 10 до 20 %.

През десетилетието прочистки са планирани на обща площ 28.6 ха. 
Прореждане е предвидено да се проведе в насаждения и култури, в периода на интензивен растеж на дърветата по височина, за регулиране на броя на дърветата с желани качества, осигуряване на условия за нарастването им по височина и подобряване и поддържане на стабилността и механичната устойчивост на насажденията. Сечта е планирана в насаждения с пълноти 0.8-1.0, както и в някои насаждения със средна пълнота 0.7, но с неравномерен строеж и наличие на гъсти групи с пълнота 0.9 и 1.0. Интензивността на сечта е от 10 до 30 % в зависимост от особеностите на насажденията и месторастенията, които заемат.
Прорежданията ще се провеждат в иглолистни култури, насаждения и култури от широколистен високостъблен стопански клас, липовите стопански класове и издънковите за превръщане в семенни  стопански класове – БлСрН, СмВП и СмСрН на обща площ 270.7 ха.

 Пробирка e предвидено да се проведе в насаждения и култури във възрастта на интензивен растеж на дърветата по диаметър до започване на възобновителна сеч, за създаване на условия за нарастването на дърветата с желани стъблени форми по диаметър, както и за подобряване на индивидуалната им стабилност и механична устойчивост. Насжденията са с пълнота 0.8-1.0. 
Интензивността на пробирките ще бъде от 10 до 30 %.  

Насажденията с пълнота 0.7 и неравномерен строеж са предвидени за пробирка в гъстите групи. 
Пробирки ще се провеждат във иглолистни култури, широколистен високостъблен стопанските клас и липовите стопанските класове на обща площ 659.3 ха. 
 Селекционни  сечи 
Селекционна сеч ще се провежда в семепроизводствени насаждения с пълноти 0.7 – 1.0  с обща площ 65.4 ха. Интензивността, с която е планирана селекционната сеч е 10-20 %.  

Селекционните сечи са съгласувани със съвместен протокол между проектанта и ГСС гр. София.

 Санитарни  сечи  
Санитарна сеч е предвидена да се проведе в тези насаждения, санитарното състояние на които налага това. Интензивността и зависи от степента на повредите и е от 10 до 40 %. Предвидени са в иглолистни култури и в широколостен високостъблен стопански клас.

С провеждането на санитарните сечи се цели почистването на насажденията от засъхнали, заболели или повредени дървета с цел подобряване на санитарното им състояние. Отпадъците след сечта да се изнасят извън сечището и да се изгарят.

.

д/ Ниво/обем на ползване от горски продукти и обосновка на избора на дървесните видове за добив

Общият размер на ползването от всички видове сечи в горите, държавна собственост през десетилетието ще бъде 600 730 куб.м или средногодишно 60 073 куб.м, от които:

	- от възобновителни сечи
	-
	42824 куб.м
	-
	90,9 %

	- от отгледни сечи
	-
	4216 куб.м
	-
	8,9 %

	- от други сечи
	-
	74 куб.м
	-
	0,2 %

	  Всичко
	
	47114 куб.м
	-
	100,0%


При извеждане на сечите трябва да се прилага системен контрол от страна на стопанството, с цел повишаване качеството на добиваната дървесина, чрез добиване на предвидената в окомплектовката сортиментна структура.

е/ Описание и обосновка на ползваните различни техники и оборудване за дърводобив
При правилно провеждане на лесокултурните и лесовъдски мероприятия ще се постигне по-пълно използване на съществуващите растежни условия за производство на дървесина. Едновременно с повишаване на продуктивността на гората се осигурява и подобряване на другите полезни функции на горските екосистеми. 
Ползването на дървесина от горите се извършва, както за задоволяване нуждите на обществото, така и за подобряване състоянието на насажденията и осигуряване на устойчивото им развитие. При стопанисването им се спазва принципа за непрекъснатост, постоянство и неизчерпаемост на ползването. Ползването от горските територии по смисъла на закона представлява добива на дървесина и/или странични ползвания, както и разпореждането с тях.

Освен камералната работа по определяне обема на годишното ползване, залегнало в годишния план за ползване по видове сечи, видове гори и дървесни видове, предшестващия подбор на подлежащите за сеч насаждения, дърводобивната дейност има важно, ако не и основно значение за икономическата дейност на стопанството. Това се допълва от факта, че дърводобива като дейност, заплащана от страна на горското стопанство от една страна, е и дейност извършвана от ползвателите в сектора, от друга. И за двете страни разходите за изпълнението й трябва да са ниски, за да има възможност за по-висока печалба при последваща реализация на добитата дървесина. Дърводобивът се осъществява съгласно Наредба за условията и реда за възлагане изпълнението на дейности в горските територии-държавна и общинска собственост, както и за ползването на дървесина и недървесни продукти чрез възлагане на фирми изпълнителки, регистрирани в публичния регистър на ИАГ. Тези фирми най-често участват и в покупката на добитата дървесина.
Съществена част от дърводобива е избора на технология на дърводобив. По своята същност технологията на дърводобива е цялостната организация, съвкупност от процеси, чрез които се получава краен продукт – дървесина. 

Разработването на технологичен план на добив на дървесина, съдържа схема на разработване на сечището с разположение на гравитационни зони и полета, разположение на горскотранспортните пътища и временни складове, технологична схема, обхващаща първичната обработка на дървените материали със съответните операции /кастрене и разкройване/, къде ще бъдат извършени – на сечището, на извозния път, на временния склад, извозът на дървените материали от сечището до временния склад, продължителност на периода за добив, организация на труда /работна група или бригада/.

Върху схемата на разработване на сечището оказват влияние наклона на терена, формата и размерите на сечището, характеристиката на насажденията с таксационните си данни /възраст, дървесен вид, вида на гората, среден диаметър, среден запас на ha/, а върху схемата - броя и вида на машините, броя работници, заети в дърводобива. Неизменно свързана с технологията на дърводобив е и последващото товарене, сортиране и рампиране на дървесината.

ж/ мерки за идентифициране и опазване на редки, застрашени и изчезващи видове и/или техните местообитания
На територията на ТП ДЛС “Дунав” се намират следните защитени природни обекти:
· Природна забележителност „Пещера Орлова чука” – с ДР № 36 е обявена със заповед № 2810 / 10.10.1962 г. на ГУГ при МС с обща площ – 20,0 ха (за ДЛС „Дунав” – 10,3 ха, от която залесена 8,8 ха и незалесена 1,5 ха). 

· Защитена местност „Рибарниците” – с ДР № 437,  обявена със заповед № 1145 / 16.12.1981 г. на КОПС при МС за природна забележителност, се прекатегоризира със Заповед № РД – 1204/24.09.2003 г. на МОСВ в защитена местност с обща площ – 40,0ха (за ДЛС „Дунав” -24,6 ха, която е незалесена).

· Защитена местност „Калимок - Бръшлен” – с ДР № 146, обявена със заповед № РД-451 / 04.07.2001 г. на МОСВ с обща площ – 1163,1 ха (за ДЛС „Дунав” - 196,3 ха, от която залесена 38,9 ха и незалесена 157,4 ха).

· Защитена местност „Комплекс „Алеко - Теликата” – с ДР № 420, обявена със заповед № РД - 784 / 04.08.2004 г. на МОСВ с обща площ – 206,0 ха, от която залесена 195,6 ха и незалесена 10,4 ха.

· Защитена местност „Ломия” – с ДР № 459,  обявената за „Буферна зона” към природен резерват „Бели Лом” със заповед № 764 / 19.08.1987 г. на КОПС при МС, се прекатегоризира със Заповед № РД – 520/12.07.2007 г. на МОСВ в защитена местност с обща площ – 295,9 ха (за ДЛС „Дунав”-151,6 ха, от която залесена 88,0 ха и незалесена 63,6 ха).

· Защитена местност „Дойчов остров” – с ДР № 514, обявен със заповед № РД - 919 / 27.12.2007 г. на МОСВ с обща залесена площ – 160,482 дка (16,0 ха).

· Природен парк „Русенски Лом” – с ДР № 7, обявен със заповед № 567 / 26.02.1970 на МГГП за народен парк, се прекатегоризира със заповед № РД – 794 / 19.08.2002 г. на МОСВ в природен парк с обща площ – 2804,0 ха, от която залесена 2251,3 ха и незалесена 552,7 ха
Стопанството има разработен Доклад за Гори с висока консервационна стойност, както и влезли в сила Заповеди на Директора на стопанството, свързани с прилагането на принципите на Националният стандарт на Република България.
     Целта на въвеждането на понятието Гори с висока консервационна стойност е да пренасочи дебатите по определянето на конкретни видове гори (напр. първична, вековна гора, и т.н.) или методи за дърводобив, съгласно съвременните схващания, като насочи вниманието към стойностите, които правят гората значима. Чрез определяне на тези ключови стойности и осигуряване на тяхното запазване или повишаване, става възможно вземането на рационални решения за стопанисването на горите, съвместими със запазването на важните екологични и социални стойности.
     ГВКС притежават екологични и социални стойности като например уникално биоразнообразие, водоохранни и противоерозионни функции, представляват културно наследство или съхраняват археологически обекти. Там, където тези стойности са от съществена необходимост или имат критично значение, гората представлява Гора с Висока Консервационна Стойност.
Процесът, свързан с ГВКС допълва планирането на политическо ниво - разработване на Национални Горски Програми, Натура 2000. Концепцията разчита на определяне на ВКС и последващото им стопанисване с цел запазване или повишаване на тези стойности. Тя носи допълнителни отговорности по стопанисването на горите. Прилагането на концепцията за ГВКС в процеса на горското планиране е гаранция за постигане на по-добро управление и защита.

Съгласно актуализиран Доклад за ГВКС на ТП ДЛС „Дунав” на територията на стопанството са определени следните ГВКС:

 - площ на гори с ВКС 1 – 9295 хa;

  - площ на гори с ВКС 3 – 5013 хa;

 - площ на гори с ВКС 4 – 4153 хa;

 - площ на гори с ВКС 6 – 129 хa.
Общата площ на горите с ВКС в държавните горски територии на стопанството е 9295 хa. Спазвайки принципите на Националният стандарт са определени и 10% от залесените горски територии, държавна собственост, без ползване, за запазване на биоразнообразието
з/ Карти, обозначаващи горските ресурси, включително видове гори, водни течения и дренажи, отдели/подотдели, пътища, сечища, складове за дървесина и преработвателни мощности, защитени територии, уникални биологични или културни ресурси /ГВКС/, както и други планирани дейности
Към изработения ГСП са приложени и следните карти: 

· На планираните мероприятия;

· По видове собственост;

· За защита от пожари по класове на пожарна опасност;

· На защитените зони по ЗБР;

· На горите с ВКС;

· На листовете;

· На землищата;

· На ГСУ;

· На почвите;

· На геоложките формации;

· На защитените територии по ЗБР;

· На ловностопанските мероприятия;

· На ловностопнските райони.

и/ Природозащитни мерки, основани върху оценки на околната среда
При планиране и преди извеждане на мероприятия се прави оценка на въздействието на дейностите върху околната среда, включително се определят мерки за намаляване на отрицателното въздействие. Дейностите се съобразяват с утвърдените програми, планове, горскостопански практики, доклад за ГВКС, както и с резултатите от мониторинга на биологичното разнообразие и ГВКС.

к/ Противопожарен план и карти на районите с повишен риск от пожари

Противопожарното устройство на ловното стопанство е направено съгласно изискванията на Наредба № 6 ”за устройство на горите и земите от горския фонд и на ловностопанските райони в Република България” (притурка към ДВ бр.27 от 2004 година) и Наредба № 8/11.05.2012 г.,  „за условията и реда за защита на горските територии от пожари”   

На територията на ДЛС “Дунав” са формирани петнадесет противопожарни блока, съответно: седем на територията на първи ГСУ и осем на територията на втори ГСУ. Така обособените блокове са разделени на по-малки териториални единици – противопожарни дялове. Общо противопожарните дялове в ловното стопанство са 20 броя.  

 Горите на територията на обекта се разпределят по класове на пожарна опастност както следва:            

            Втори клас  (голяма пожарна опастност)                         200.1 ха     (0.9%)

            Трети клас  (средна пожарна опастност)                          867.1 ха     (3.9%)

            Четвърти клас  (малка пожарна опастност)                18541.7 ха   (84.0%)

            Пети клас (много малка пожарна опастност)                2466.8 ха  ( 11.2%)

--------------------------------------------------------------------------------------------------

Всичко                                                                                 22532.9 ха    (100 %)

За предотвратяване появата на горски пожари, за ранното им откриване, ограничаване на разпространението им и създаване на условия за успешното им гасене, се предвижда изграждане и поддръжка на противопожарни съоръжения  като бариерни прегради, лесокултурни прегради и минерализовани ивици:
л/ плановете за мониторинг на прираста, възобновяването и динамиката на насажденията
Мониторингът се извършва с цел идентифициране на наблюдаваните промени в условията на ресурсите по отношение на темповете на растеж, определяне на социално-икономическите аспекти, определяне влиянието на горскостопанските дейности върху измененията на околната среда. Изводите от мониторинга се вземат от утвърдени форми съгласно националното законодателство и утвърдени стандартни формуляри.
05.06.2025г.                                                        Изготвил:

